钦定古今图书集成/明伦汇编/官常典/第397卷 > 王徽 王渊 朱宽 李翔 李钧
## 钦定古今图书集成/明伦汇编/官常典/第397卷 > 王徽 王渊 朱宽 李翔 李钧

按《明外史》本传：“徽字尚文，应天人，天顺四年进士。除
南京刑科给事中。宪宗即位数月，与同官王渊、朱宽、
李翔、李钧疏四事，末言：自古宦官贤良者少，奸邪者
多。若授以大权，致令败坏，然后加刑。是始爱而终杀
之，非所以保全之也。愿法高皇帝制，毋许预政典兵，
置产立业，家人义子，悉编原籍为民，严禁官吏与之
交接，惟厚其赏赉，使得富足，无复他望。此国家之福，
亦宦官之福也。”其冬，帝入万妃谮，废吴后，罪中官牛
玉擅易中宫，谪之南京。徽复率渊等劾之曰：“陛下册
立中宫，此何等事，而贼臣牛玉乃大肆奸欺。中宫既
退，人情咸谓玉必万死。顾仅斥陪京，犹全首领，则凡
侍陛下左右者，将何所忌惮哉？内阁大臣身居辅弼，
视立后大事漠然不以加意。方玉欺肆之初，婚礼未
成，礼官畏权，辄为阿附。及玉事发之后，国法难贷。刑
官念旧，竟至苟容。而李贤等又坐视成败，不出一言。
党恶欺君，莫此为甚。请并罪贤等，为大臣不忠者戒。
臣等前疏请保全宦官，正欲防患于未萌，乃防患未
闻，宦官之祸果作。然往不可谏，来犹可追，臣等不敢
远引，请以近事征之。正统末，有王振矣，讵意复有曹
吉祥；天顺初，有吉祥矣，讵意复有牛玉。若又不思预
防，安知后不有甚于玉者哉？预防之道无他，不过臣
等向所言三事而已，请为陛下极言之。”宦者无事之
时，似乎恭慎，一闻国政，即肆奸欺。将用某人也，必先
卖之“以为己功，将行某事也，必先泄之以张己势。迨
趋附日众，威权日隆，而祸作矣。此所以不可预闻国
政也。内官在帝左右，大臣不识廉耻者多与交结，馈
献珍奇，伊优取媚。内官即以为贤，而朝夕称誉之，有
方正不阿者即以为不肖，而朝夕谗谤之。日加浸润，
未免致疑。由是称誉者获显，谗谤者被斥，恩威尽出
于其手，而祸又作矣。此所以不可许其交结也。内官
弟侄，授职任事，倚势怙权，聚奸养恶，广营财利，颐指
将帅，凌压官司，作奸犯科之辈奔走为其爪牙。由是
徒党日盛，表里交通，而祸又作矣。此所以不可使其
子侄在外任职，营立家产也。臣等有怀欲吐，虽死不
悔，惟陛下裁察。”帝大怒，欲加罪。诸给事、御史交章论
救，乃并谪州判官。徽得贵州普安，渊，茂州宽潼川翔，
宁州钧绥德。侍郎叶盛、编修陈音相继请留，不纳。最
后，御史杨琅言尤切，几得罪。徽至普安，兴学劝教，士
始有举于乡者。却土官陇畅及白千户贿，治甚有声。
居七年，弃官归。言者屡荐，终以宦官，恶之，不复录。弘
治初，吏部“尚书王恕荐，起陕西左参议。”逾年，谢病还，
卒年八十三。子韦，见《文苑传》。渊，浙江山阴人，天顺元
年进士，除南京吏科给事中，素伉直，终顺天府治中。
宽，莆田人。翔，大足人，皆天顺元年进士。钧，永新人，景
泰中进士。宽为南京礼科给事中，翔兵科，钧工科。既
被谪，宽进表入京，道卒。翔、钧皆以判官终。